**Îmi este clipa rătăcită...**

*Mariana Rogoz Stratulat*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Îmi este clipa rătăcită

în somn de lună adormită,

în cânt de greier din fuior

şi tors din caierul de dor.

Îmi este ora murdărită

de vorba roasă, înnegrită,

de colţii lupului fugar,

de florile fără nectar

şi agăţate la ureche

în cântecul fără pereche.

Îmi este timpul vechi duşman

se-ncolăceşte an de an

pe inelarul de la mână

şi rupe file din cunună

pe care le striveşte-n vis

şi-n lacrima din paradis.

Îmi este viaţa, nu mai este!

A fost demult într-o poveste

pe care timpu-a-ncălecat

şi zorile mi le-a furat.